CELEX: 32019D1903
Language: fi
Date: 2019-11-08 00:00:00
Title: Neuvoston täytäntöönpanopäätös (EU) 2019/1903, annettu 8 päivänä marraskuuta 2019, luvan antamisesta Tšekille soveltaa direktiivin 2006/112/EY 193 artiklasta poikkeavaa yleisen käännetyn verovelvollisuuden mekanismia

14.11.2019   
               
               
                  FI
               
               
                  Euroopan unionin virallinen lehti
               
               
                  L 293/101
               
            
         NEUVOSTON TÄYTÄNTÖÖNPANOPÄÄTÖS (EU) 2019/1903,
         annettu 8 päivänä marraskuuta 2019,
         luvan antamisesta Tšekille soveltaa direktiivin 2006/112/EY 193 artiklasta poikkeavaa yleisen käännetyn verovelvollisuuden mekanismia
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 199 c artiklan 4 kohdan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Direktiivin 2006/112/EY 199 c artiklan mukaan jäsenvaltiot voivat mainitun direktiivin 193 artiklasta poiketen ja tietyin edellytyksin ottaa 30 päivään kesäkuuta 2022 asti käyttöön yleisen käännetyn verovelvollisuuden mekanismin rajojen sisäisten tavaroiden luovutuksissa ja palvelujen suorituksissa, ja säätää, että veronmaksuvelvollinen on verovelvollinen, jonka vastaanottamat kaikki tavaroiden luovutukset ja palvelujen suoritukset ylittävät 17 500 euron kynnysarvon liiketointa kohden.
                  
               
                     (2)
                  
                  
                     Tšekki haki lupaa soveltaa yleisen käännetyn verovelvollisuuden mekanismia kirjeillä, jotka kirjattiin saapuneiksi komissioon 21 päivänä tammikuuta 2019 ja 22 päivänä maaliskuuta 2019.
                  
               
                     (3)
                  
                  
                     Komission arvonlisäverovajetta koskevassa 23 päivänä elokuuta 2016 annetussa vuoden 2016 loppuraportissa esitettyjen menetelmien ja lukujen mukaan Tšekin arvonlisäverovaje oli 16,14 prosenttia koko arvonlisäverokertymästä vuonna 2014. Näin ollen Tšekin arvonlisäverovaje oli yli 5 prosenttiyksikköä suurempi kuin yhteisön arvonlisäverovajeen mediaani (10,4 prosenttia).
                  
               
                     (4)
                  
                  
                     Neuvoston direktiivin (EU) 2018/2057 (2), jolla yleisen käännetyn verovelvollisuuden mekanismi otettiin käyttöön, mukana olleen vaikutustenarvioinnin mukaan karusellipetosten osuus oli Tšekissä yli 25 prosenttia sen arvonlisäverovajeen kokonaismäärästä.
                  
               
                     (5)
                  
                  
                     Tšekki on toimittanut komissiolle yksityiskohtaiset tiedot, joista käy ilmi, että vaikka Tšekissä oli toteutettu useita valvontatoimenpiteitä myönteisin tuloksin, ne eivät olleet riittäviä karusellipetosten torjumiseksi. Arvonlisäveroalalla tehtävä hallinnollinen yhteistyö on myös osoittautunut riittämättömäksi karusellipetosten torjumiseen.
                  
               
                     (6)
                  
                  
                     Tšekki on toimittanut komissiolle yksityiskohtaiset tiedot, joista käy ilmi, että yleisen käännetyn verovelvollisuuden mekanismin käyttöönoton johdosta verosäännösten noudattamisesta ja veronkannosta saatavien hyötyjen arvioidaan olevan 10 miljardia Tšekin korunaa. Tšekki osoitti myös, että yrityksille ja veroviranomaisille koituvan kokonaislisärasitteen odotetaan olevan 604 miljoonaa Tšekin korunaa. Näin ollen verosäännösten noudattamisen ja veronkannon arvioidut hyödyt ovat vähintään 25 prosenttia suuremmat kuin yrityksille ja veroviranomaisille aiheutuva odotettavissa oleva kokonaislisärasitus.
                  
               
                     (7)
                  
                  
                     Koska Tšekki ei odota yleisen käännetyn verovelvollisuuden mekanismin käyttöönotosta yrityksille ja veroviranomaisille aiheutuvan kokonaislisärasituksen olevan merkittävä, se ei aiheuta yrityksille ja veroviranomaisille kustannuksia, jotka olisivat korkeampia kuin muiden valvontatoimenpiteiden soveltamisesta aiheutuvat kustannukset.
                  
               
                     (8)
                  
                  
                     Tšekki on esittänyt pyynnön soveltaa yleisen käännetyn verovelvollisuuden mekanismia 1 päivästä tammikuuta 2020 alkaen 30 päivään kesäkuuta 2022 saakka.
                  
               
                     (9)
                  
                  
                     Tšekki on ilmoittanut komissiolle, että toimet toteutetaan siten, että verovelvollisille tiedotetaan yleisen käännetyn verovelvollisuuden mekanismin soveltamisen käyttöönotosta sähköpostilla, yleisöluennoilla, yritysjärjestöjen kanssa käytävillä keskusteluilla, verohallinnon verkkosivustolla sekä painetulla tai sähköisellä tiedotusmateriaalilla.
                  
               
                     (10)
                  
                  
                     Tšekki on toimittanut komissiolle yksityiskohtaisen kuvauksen nykyisistä arvonlisäveron valvontamekanismeistaan ja vahvistanut, että koska käyttöön otetaan yleisen käännetyn verovelvollisuuden mekanismin erityiskoodi, nykyiset toimenpiteet riittävät varmistamaan yleisen käännetyn verovelvollisuuden mekanismin soveltamisen tehokkaan toiminnan ja valvonnan.
                  
               
                     (11)
                  
                  
                     Tšekin komissiolle antamien tietojen perusteella katsotaan, että Tšekki täyttää direktiivin 2006/112/EY 199 c artiklan 1 kohdassa säädetyt edellytykset ja että Tšekin esittämä pyyntö täyttää kyseisen direktiivin 199 c artiklan 3 kohdassa säädetyt vaatimukset. Sen vuoksi on aiheellista antaa Tšekille lupa soveltaa yleisen käännetyn verovelvollisuuden mekanismia 1 päivästä tammikuuta 2020 alkaen 30 päivään kesäkuuta 2022 saakka.
                  
               
                     (12)
                  
                  
                     Poikkeuksella ei ole kielteisiä vaikutuksia arvonlisäverosta saataviin unionin omiin varoihin,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Annetaan Tšekille lupa soveltaa direktiivin 2006/112/EY 193 artiklasta poikkeavaa yleisen käännetyn verovelvollisuuden mekanismia kyseisen direktiivin 199 c artiklan mukaisesti 1 päivästä tammikuuta 2020 alkaen 30 päivään kesäkuuta 2022 saakka.
         
         
            2 artikla
            Tämä päätös tulee voimaan päivänä, jona se annetaan tiedoksi.
            Sitä sovelletaan 1 päivästä tammikuuta 202030 päivään kesäkuuta 2022.
         
         
            3 artikla
            Tämä päätös on osoitettu Tšekin tasavallalle.
         
         
            Tehty Brysselissä 8 päivänä marraskuuta 2019.
            
               
                  Neuvoston puolesta
               
               
                  Puheenjohtaja
               
               M. LINTILÄ
            
         
         
            (1)  EUVL L 347, 11.12.2006, s. 1.
         
            (2)  Neuvoston direktiivi (EU) 2018/2057, annettu 20 päivänä joulukuuta 2018, yhteisestä arvonlisäverojärjestelmästä annetun direktiivin 2006/112/EY muuttamisesta tietyn kynnysarvon ylittäviin tavaroiden luovutuksiin ja palvelujen suorituksiin tilapäisesti sovellettavan yleisen käännetyn verovelvollisuuden mekanismin osalta (EUVL L 329, 27.12.2018, s. 3).